ગણેશોત્સવની ઉજવણીમાં હવે ત્રીજા દિવસથી મૂર્તિ વિસર્જનનો પણ આરંભ થઇ ગયો છે ત્યારે ભાવનગર તો ભાગ્યશાળી છે કે તેને અડીને દરિયો આવેલો છે જ્યાં તંત્ર ધારે તો વિધિવત રીતે વિસર્જન કરાવવા આયોજન ઘડી શકે છે જેથી શહેરમાં બોરતળાવ કે અન્ય તળાવોમાં મૂર્તિઓના વિસર્જન ન થાય. આ ઉપરાંત કોળિયાક ખાતે વ્યવસ્થા ગોઠવવી જોઇએ સાથે બોરતળાવમાં પાણી પીવાના ઉપયોગમાં લેવાતું હોય ત્યાં પાણીમાં કોઇ મૂર્તિ વિસર્જન ન થાય તે માટે વ્યવસ્થા ગોઠવવી જરૂરી છે. દરમિયાનમાં આજથી ગણેશ ઉત્સવમાં જ્યાં જ્યાં ઘરે, શેરી કે સોસાયટીઓમાં ગણપતિની સ્થાપના કરવામાં આવી હોય ત્યાં વિસર્જનની પણ શરૂઆત થઇ ગઇ છે. સામાન્ય રીતે 3, 5, 7 કે 9, 11માં દિવસે એટલે કે એકી સંખ્યામાં સ્થાપનાના દિવસ આવે એટલે ગણપતિનું વિસર્જન ધામધૂમથી કરવામાં આવતું હોય છે જેમાં માટીના ગણપતિ હોય તો ઘરની બહાર અને પીઓપીની મૂર્તિ હોય તો ભાવનગરમાં કોળિયાક જઇને મૂર્તિ વિસર્જન કરવાનું ચલણ છે. આજે ઉત્સવની ઉજવણીનો ત્રીજો દિવસ હોય નાના અને ઘરે કરાયેલા આયોજનોનું વિસર્જન કરવામાં આવ્યું હતુ.